Dolf van Niekerk se kinders tree saam op in produksie | Netwerk24
Dolf van Niekerk se kinders tree saam op in produksie
Deur AJ Opperman 09 November 2017 10:40
Die digter Dolf van Niekerk.
In die produksie Nag op 'n kaal plein die naweek in Pretoria vertolk vier van die digter Dolf van Niekerk (88) se vyf kinders sy poësie met musiek en toneelspel.
Dié tweemalige produksie in die Brooklynteater het sy oudste kind, Stephanie, ook die regisseur, reeds sowat 'n dekade gelede al gevisualiseer toe sy haar pa se gelyknamige digbundel die eerste keer gelees het.
"My pa was in sy 70's toe hy sy tuisdorp, Edenburg (in die Vrystaat), weer besoek en in die nag op die dorpsplein gaan staan."
Dít was die oorsprong van die bundel wat in 2006 deur Human & Rousseau uitgegee is, 'n werk wat die digter T.T. Cloete as 'n "Afrikaanse poëtiese pronkstuk en juweel" beskryf het.
Die terugkeer het uiteraard baie herinneringe, mense en omstandighede vir die digter opgeroep.
'n Repetisie van Nag op 'n kaal plein.
"Die bundel het 'n baie hartverskeurende gevoel by tye," sê Stephanie, direkteur van die Method Actors'-teatergeselskap in Pretoria.
"My pa het nie maklik grootgeword nie. Sy ma is kort na sy geboorte dood en dis 'n deurlopende tema in sy werk. Nag op 'n kaal plein bevat 26 gedigte, maar dit vang die atmosfeer van daardie wêreld en tyd goed vas."
Al die inhoud van die bundel is in die verhoogproduksie.
Toe Stephanie laat blyk sy wil hierdie bundel na die verhoog neem, wou haar pa weet hóé sy dit sou doen?
Waar die bundel dit toelaat het sy klein toneeltjies ingesluit.
"Sy gedigte sluit in spesifieke karakters. Sy eie pa, my oupa, was die kleremaker. Dan was daar die skoolhoof, die winkelier, die skoenmaker. Die diep, hartseer gedigte los ek aan die musiek of vertolkers van die gedigte. Van die begin af wou ek gehad het van die akteurs moet in die lug hang, want daar word in die bundel gepraat van mense wat nie meer hier is nie. Daar is projeksie agterop die skerm, waarop my pa figureer. Grotendeels kon ek wat ek destyds gevisualiseer het na die verhoog bring."
Vier van haar voormalige studente en sewe van haar huidige studente tree ook hierin op.
Van Niekerk se seun die violis Evert van Niekerk tree ook hierin op. Betsie Schaap speel klavier tydens die produksie terwyl sy ander seun Rudolf gedigte getoonset het en op kitaar vertolk. Sy dogter Karlien sing ook tydens die produksie en sy jongste dogter, Marguerite, is nie deel van die produksie nie.
Van Niekerk self sien die produksie Saterdag, maar het wel sy eersteling hier en daar probeer oorhaal om iets van die produksie te verklap.
"Hy het sagkens probeer uitvind," sê Stephanie. "Hier en daar het ek iets verklap, maar die res hou ek vir hom as 'n verrassing, wat hy hopelik 'n lekker verrassing sal vind. Die gehoor is natuurlik baie belangrik. Ook hulle moet as hulle daar uitstap voel hulle het iets hieruit gekry."